Υπάρχει μια κατάρα, η οποία μαστίζει την ανθρωπότητα από τα αρχαία χρόνια.
Οι Έλληνες την πολέμησαν μασώντας αρωματικά φύλλα,
ενώ οι Κινέζοι κατέφυγαν σε τσόφλια αυγών.
Στο αρχαίο εβραϊκό Ταλμούδ,
θεωρείται ακόμα και νόμιμη αιτία διαζυγίου.
Αυτή η απαίσια μάστιγα ονομάζεται χαλίτωση,
ή αλλιώς γνωστή ως κακοσμία του στόματος.
Αλλά τι την προκαλεί και γιατί είναι τόσο καθολικά τρομακτική;
Σκεφτείτε μερικές από τις πιο άσχημες μυρωδιές που μπορείτε να φανταστείτε,
όπως σκουπίδια, περιττώματα ή κρέας που σαπίζει.
Όλες αυτές οι μυρωδιές προέρχονται από τη δραστηριότητα των μικροοργανισμών
και ιδιαίτερα των βακτηρίων
και, όσο σιχαμερό και να ακούγεται,
παρόμοια βακτήρια ζουν στο πλούσιο σε υγρασία περιβάλλον του στόματος σας.
Μην πανικοβάλλεστε!
Η παρουσία βακτηρίων στο σώμα σας δεν είναι μόνο φυσιολογική,
αλλά ζωτικής σημασίας για διάφορα πράγματα,
όπως για την πέψη και την πρόληψη ασθενειών.
Αλλά, όπως όλοι οι ζωντανοί οργανισμοί, τα βακτήρια πρέπει να φάνε.
Τα βακτήρια στο στόμα σας τρέφονται από βλέννα,
υπολείμματα τροφών,
και νεκρούς κυτταρικούς ιστούς.
Για να απορροφήσουν τις θρεπτικές ουσίες μέσω των κυτταρικών μεμβρανών τους
πρέπει να διασπάσουν την οργανική ύλη σε πολύ μικρότερα μόρια.
Για παράδειγμα, θα διασπάσουν τις πρωτεΐνες στα συστατικά τους,
τα αμινοξέα,
και έπειτα διασπούν και αυτά σε διάφορες ενώσεις.
Μερικά από τα υποπροϊόντα με έντονη μυρωδιά αυτών των αντιδράσεων,
όπως το υδρόθειο και η καδαβερίνη,
απελευθερώνονται στον αέρα
και πλανιούνται προς ανυποψίαστες μύτες.
Η ευαισθησία μας σε αυτές τις οσμές και η ερμηνεία τους ως άσχημες
μπορεί να είναι ένας εξελικτικός μηχανισμός,
που μας προειδοποιεί για χαλασμένο φαγητό
και για την παρουσία ασθενειών.
Η όσφρηση είναι μία από τις πιο οικείες και πρωταρχικές μας αισθήσεις,
η οποία παίζει πολύ σημαντικό ρόλο στην έλξη των πιθανών μας συντρόφων.
Σε μία δημοσκόπιση, το 59% των ανδρών και το 70% των γυναικών,
δήλωσαν ότι δεν θα έβγαιναν με κάποιον που η αναπνοή του μυρίζει άσχημα,
το οποίο μπορεί να εξηγεί το γιατί οι Αμερικάνοι που είναι μόνοι
ξοδεύουν 1 δις δολλάρια σε διάφορα προϊόντα για την αναπνοή.
Ευτυχώς, η δυσάρεστη αναπνοή είναι εύκολα αντιμετωπίσιμη.
Η χειρότερη μυρωδιά των υποπροϊόντων
προέρχεται από τα γκραμ-αρνητικά βακτήρια,
τα οποία ζουν στα κενά ανάμεσα στα ούλα και στα δόντια
και στο πίσω μέρος της γλώσσας.
Βουρτσίζοντας τα δόντια και χρησιμοποιώντας νήμα
και αντιβακτηριδιακό διάλυμα πριν τον ύπνο,
καθαρίζοντας απαλά το πίσω μέρος της γλώσσας
και τρώγοντας ένα υγιεινό πρωινό,
μπορούμε να απομακρύνουμε
τα περισσότερα από αυτά τα βακτήρια και τις πηγές φαγητού τους.
Σε ορισμένες περιπτώσεις, αυτά τα μέτρα μπορεί να μην είναι αρκετά,
λόγω οδοντιατρικών προβλημάτων, ρινικών παθήσεων, ή σπάνιων νόσων,
όπως πάθηση στο συκώτι και ανεξέλεγκτος διαβήτης.
Συμπεριφορές όπως το κάπνισμα και η υπερβολική κατανάλωση αλκοόλ
έχουν, επίσης, μια πολύ αναγνωρίσιμη οσμή.
Ανεξαρτήτως της αιτίας,
η άσχημη μυρωδιά, σχεδόν πάντα, προέρχεται από το στόμα
και όχι από το στομάχι ή από κάποιο άλλο σημείο του σώματος.
Μία από τις μεγαλύτερες προκλήσεις είναι
το πώς μπορούμε να προσδιορίσουμε πραγματικά
πώς μυρίζει η αναπνοή μας και είναι ασαφές γιατί.
Ίσως γιατί είμαστε πολύ εξοικειωμένοι
με τη μυρωδιά μέσα στο στόμα μας για να την κρίνουμε.
Μέθοδοι, όπως το να βάζει κανείς το χέρι μπροστά από το στόμα,
ή το να γλύφει και να μυρίζει τον καρπό του,
δε λειτουργούν τέλεια επίσης.
Μία έρευνα έδειξε, ότι όταν οι άνθρωποι κάνουν αυτό,
έχουν την τάση να αξιολογούν τη μυρωδιά υποκειμενικά,
σύμφωνα με το πόσο άσχημη πίστευαν ότι θα είναι.
Υπάρχει, όμως, ένας απλός, αν και κοινωνικά δύσκολος τρόπος
να μάθετε πώς μυρίζει η αναπνοή σας:
απλά πάρτε μια βαθιά αναπνοή και ρωτήστε έναν φίλο.